ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Σεπτεμβρίου 1999

για την επεξεργασία των επιστροφών ΦΠΑ σε μη υποκείμενες σε φόρο και σε υποκείμενες σε φόρο μονάδες για τις απαλλασσόμενες δραστηριότητές τους με στόχο την εφαρμογή της οδηγίας 89/130/ΕΟΚ, Ευρατόμ του Συμβουλίου για την εναρμόνιση του καθορισμού του ακαθάριστου εθνικού προϊόντος σε τιμές αγοράς

[κοινοποιηθείσα υπό τον αριθμό Ε(1999) 2533]

(Κείμενο που παρουσιάζει ενδιαφέρον για τον ΕΟΧ)

(1999/622/ΕΚ, Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη για την iδρυση της Ευρωπαϊκής Κοινότητας Ατομικής Ενέργειας,

την οδηγία 89/130/ΕΟΚ, Ευρατόμ του Συμβουλίου, της 13ης Φεβρουαρίου 1989, για την εναρμόνιση του καθορισμού του ακαθάριστου εθνικού προϊόντος σε τιμές αγοράς(1), και ιδίως το άρθρο 1,

Εκτιμώντας:

(1) ότι το ευρωπαϊκό σύστημα ολοκληρωμένων οικονομικών λογαριασμών (ΕΣΟΛ, 2η έκδοση) δεν ορίζει ρητά τα της επεξεργασίας των επιστροφών ΦΠΑ σε μονάδες που υπόκεινται σε φόρο και σε μονάδες που δεν υπόκεινται σε φόρο για τις απαλλασσόμενες δραστηριότητές τους·

(2) ότι, για τον υπολογισμό του ακαθάριστου εθνικού προϊόντος σε τιμές αγοράς βάσει του άρθρου 1 της οδηγίας 89/130/ΕΟΚ, Ευρατόμ, είναι απαραίτητο να διευκρινιστεί η επεξεργασία των επιστροφών ΦΠΑ σε μονάδες που υπόκεινται στο φόρο και μονάδες που δεν υπόκεινται σε φόρο για τις απαλλασσόμενες δραστηριότητές τους, προς τους σκοπούς της 2ης έκδοσης του ΕΣΟΛ·

(3) ότι η έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση(2), όπως τροποποιήθηκε τελευταία από την οδηγία 1999/59/ΕΚ(3), ορίζει τις έννοιες "υποκείμενος σε φόρο", "μη υποκείμενος σε φόρο" και "απαλλασσόμενη δραστηριότητα"·

(4) ότι τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που συστήθηκε βάσει του άρθρου 6 της οδηγίας 89/130/ΕΟΚ, Ευρατόμ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά τον καθορισμό των ομαδοποιημένων μεγεθών των εθνικών λογαριασμών προς εφαρμογή της οδηγίας 89/130/ΕΟΚ, Ευρατόμ, οι επιστροφές του ΦΠΑ επί της αγοράς τους προς:

- μη υποκείμενα σε φόρο πρόσωπα,

- υποκείμενα σε φόρο πρόσωπα, για τις απαλλασσόμενες δραστηριότητές τους,

θεωρούνται, βάσει της 2ης έκδοσης του ΕΣΟΛ, ως τρέχουσες μεταβιβάσεις (στο λογαριασμό διανομής εισοδήματος - Γ3) ή μεταβιβάσεις κεφαλαίου (στο λογαριασμό κεφαλαίου - Γ5) και όχι ως εκπεστέες ΦΠΑ.

Για μια εναρμονισμένη εφαρμογή της απόφασης αυτής, τα πρόσωπα που δεν υπόκεινται σε φόρο είναι εκείνα που ορίζονται στο άρθρο 4 της έκτης οδηγίας 77/388/ΕΟΚ, Ευρατόμ, οι δε απαλλασσόμενες δραστηριότητες είναι εκείνες που απαριθμούνται στο άρθρο 13 της έκτης οδηγίας 77/388/ΕΟΚ, Ευρατόμ.

Άρθρο 2

Οι διατάξεις του άρθρου 1 εφαρμόζονται στα δεδομένα του ΑΕΠ που διαβιβάζονται δυνάμει της οδηγίας 89/130/ΕΟΚ, Ευρατόμ, για τα έτη από το 1988 και μετά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 8 Σεπτεμβρίου 1999.

Για την Επιτροπή

Yves-Thibault DE SILGUY

Μέλος της Επιτροπής

(1) ΕΕ L 49 της 21.2.1989, σ. 26.

(2) ΕΕ L 145 της 13.6.1977, σ. 1.

(3) ΕΕ L 162 της 26.6.1999, σ. 63.